Virallinen lehti nro C 158 , 25/05/1998 s. 0194



KIRJALLINEN KYSYMYS E-3839/97 komissiolle esittäjä(t): Nikitas Kaklamanis (UPE) (5. joulukuuta 1997) Aihe: Sideharson vapauttaminen polkumyynnin vastaisista tulleista Euroopan komissio on aloittanut Egyptistä, Intiasta, Indonesiasta, Kiinasta, Pakistanista ja Turkista peräisin olevien valkaisemattomien puuvillakankaiden tuontiin kohdistuvan uuden polkumyynnin vastaisten tullien määräämismenettelyn. Komission tiedonannon mukaan polkumyynnillä tuotavat tuotteet ovat valkaisemattomia nukkapuuvillakankaita, joissa on vähintään 85 painoprosenttia puuvillaa ja jotka on tarkoitettu pääasiassa vaatetus-, liinavaate- ja huonekaluteollisuuden käyttöön. Haavojen sitomiseen tarkoitetuille sideharsoille myönnettiin vapautus näistä polkumyynnin vastaisista tulleista, mikä on hyvin outoa. Tämä järjestely suosii Intiasta peräisin olevan sideharson maahantuontia miljoonien neliömetrien edestä, ja tuomitsee kreikkalaisen sideharsoteollisuuden täydelleen häviämään samalla kun se vahingoittaa vakavasti myös unionin puuvillantuottajia. Huomattakoon, että Kreikka kuluttaa 20 miljoonaa neliömetriä sideharsoa vuodessa, siis 650 tonnia puuvillalankaa tai 2 600 tonnia puhdistamatonta puuvillaa. Kreikkalaisen sideharsoteollisuuden häviäminen merkitsee myös sitä, että 860 hehtaaria maata, jolla nyt viljellään puuvillaa, jää ilman käyttöä, ja ainakin 500 kreikkalaista työntekijää jää työttömiksi. Haluaisin saada tietää komissiolta, minkä syiden perusteella haavojen sitomiseen tarkoitetut sideharsot vapautettiin polkumyynnin vastaisista tulleista sekä mitä toimenpiteitä komissio aikoo toteuttaa estääkseen kreikkalaisen sideharsoteollisuuden täydellisen häviämisen ja alan työntekijöiden joutumisen työttömiksi? Komission jäsenen Sir Leon Brittanin komission puolesta antama vastaus (23. joulukuuta 1997) Kuten kirjallisessa kysymyksessä mainitaan, komissio aloitti Kiinasta, Egyptistä, Intiasta, Indonesiasta, Pakistanista ja Turkista peräisin olevien valkaisemattomien puuvillakankaiden tuontiin sovellettavan polkumyynnin vastaisen menettelyn 11. heinäkuuta 1997. Tämä menettely aloitettiin puuvilla- ja liitännäistekstiiliteollisuuden komitean (Eurocoton) yhteisön tuotannonalan puolesta tekemän kirjallisen valituksen seurauksena. Menettely koski litteiksi kudottuja valkaisemattomia (harmaita) puuvillakankaita, joissa on vähintään 85 painoprosenttia puuvillaa. Valituksen ulkopuolelle jätettiin nimenomaisesti siteiden, sidontatarvikkeiden ja sideharson valmistamiseen tarkoitetut kankaat. Lisäksi on mainittava, että edellisessä valkaisemattomia puuvillakankaita koskevassa menettelyssä päätettiin, että sideharsoa olisi pidettävä litteiksi kudotuista harmaista puuvillakankaista poikkeavana tuotteena sen fyysisten ominaisuuksien, käytön ja kuluttajien siitä muodostaman käsityksen takia. Tämän päätelmän perusteella ja nykyisen valituksen yhteydessä annettujen alustavien todisteiden tarkastelun jälkeen komissio päätti aloittaa kyseisessä valituksessa mainitulle tuotteelle vahingolliseksi väitettyjä polkumyyntikäytäntöjä koskevan polkumyyntitutkimuksen. Jos yhteisön sideharsoteollisuus - mukaan lukien kreikkalaiset valmistajat - kärsii vahingollisesta polkumyyntikäytännöstä, komissiolle voidaan tehdä valitus, joka sisältää alustavat todisteet vahingollisesta polkumyynnistä. Jos annettujen tietojen arvioinnin jälkeen menettelyn aloittamiseksi on tarpeeksi todisteita, komissio aloittaa sen viimeistään 45 päivää valituksen tekemisen jälkeen.